google/wiki40b huggingface dataset:
Australia-gruppen

Australia-gruppen er en uformell gruppe land etablert i 1985. Gruppen arbeider for å hindre spredning av kjemiske og biologiske våpen gjennom overvåkning og kontroll av teknologier som kreves for å produsere disse. Gruppen, opprinnelig bestående av 15 land, har i dag økt til 41 og inkluderer alle OECD-land unntatt Mexico, Europakommisjonen, alle medlemsland i EU, Kroatia, Ukraina og Argentina.
Navnet har bakgrunn i Australias initiativ i 1980 for å hindre spredning av slike våpen. Australia administrerer i dag gruppens sekretariat.
Gruppen vedlikeholder en felles liste over teknologier som benyttes i kjemiske og biologiske våpen og som dermed får eksportrestriksjoner. Delegater fra medlemslandene møtes årlig i Paris, Frankrike.

Medlemsstater

Argentina, Australia, Østerrike, Belgia, Bulgaria, Canada, Kroatia, Kypros, Tsjekkia, Danmark, Estland, Europakommisjonen, Finland, Frankrike, Tyskland, Hellas, Ungarn, Island, Irland, Italia, Japan, Sør-Korea, Latvia, Litauen, Luxembourg, Malta, Nederland, New Zealand, Norge, Polen, Portugal, Romania, Slovakia, Slovenia, Spania, Sverige, Sveits, Tyrkia, Ukraina, Storbritannia og USA.
Genetisk helsedomstol

Genetiske helsedomstoler (tysk: Erbgesundheitsgericht) var domstoler i det tredje rike som kunne avgjøre om folk skulle tvangssteriliseres. Domstolene var en implementasjon av nasjonalsosialismens politikk for rasehygiene.
Sankt Svithun kirke

Historie

Domkirken i byen ble i 1125 viet til St. Svithun og Den hellige treenighet og fungerte som katolsk domkirke for et område som omfattet både Rogaland, deler av Agder og noen dalfører i Telemark. Ved reformasjonen brøt kongen og samfunnet som sådan med den katolske kirken, og all katolsk virksomhet ble brakt til opphør. Domkirken og alle andre kirker i Norge inngikk dermed i den lutherske kirken. Etterhvert ble det forbundet med dødsstraff å være katolikk, og forbudet varte ved fram til 1843. Dette året opphevet Stortinget konventikkelplakaten, og andre menigheter enn den lutherske kunne operere.
Den første katolske kirken i Stavanger etter reformasjonen ble bygget på Kannik ved Løkkeveien/Dronningens-gate, og innviet samtidig som sykehuset tvers over gaten den 13. mars 1898. Menigheten har økt kraftig de siste 40 årene på grunn av økt innflytting i tilknytning til oljevirksomheten og NATO-senteret på Jåttå, og på grunn av økt innvandring fra katolske land. Kirken driver idag mye arbeid for barn og ungdom i menigheten. SKUF er ungdomsforeningen i den katolske kirke.

Utvidelse

Den sterke medlemsveksten de siste 20-årene førte til at man ønsket å utvide dagens kirke i tillegg til å starte med flere andre messesteder. Helt siden 1996 hadde menigheten arbeidet med planer om utvidelse av kirken.
Menigheten startet etter en lengre søknadsperiode utvidelsen av kirkebygget i 2010. Blant annet på grunn av spørsmål om de nærliggende delvis vernede eldre trehusene på tomten. I den eksisterende kirken er det 300 plasser, den nye vil ha bortimot 600. Den vil i tillegg bli utstyrt med «gråterom» (det vil si rom for foreldre med små barn), to skrifterom, utvidet sakristi, rom for renhold og håndtering av blomster og toaletter. Kirken utvides i sør og dette er en videreføring av den eksisterende kirkens formspråk, og arkitekt for utvidelsen er Grete Stuen ved Link signatur på Sandnes.
Utvidelsen av kirken ble utsatt en del ganger, men den nye, utvidede kirken ble innviet av biskop Bernt Eidsvig 6. oktober 2012.
Beaconsfield

Etymologi

Navnet er først dokumentert i 1184, da skrevet Bekenesfelde, med samme betydning som den moderne formen, et jorde (field) med en varde (beacon).

Kjente personer

Blant kjente personer som har bodd i byen finner man Benjamin Disraeli, som var statsminister i 1868 og igjen 1874–1880. Han ble den første jarl av Beaconsfield i 1876. Senere finner man Enid Blyton, Pauline Quirke og Terry Pratchett. G.K. Chesterton, Edmund Burke og Edmund Waller er gravlagt i byen.
Union Rock

Union Rock er en organisasjon som har som formål å arrangere konserter på Union Scene i Drammen. Organisasjonen har eksistert siden 1996 og har også vært arrangør av festivalen Working Class Hero.

Om Union Rock

Union Rock er en frivillig organisasjon med rundt 60 medlemmer som ledes av et valgt styre. Totalt legges det ned rundt 8 000 dugnadstimer hvert år. Hvert år arrangerer Union Rock flere konserter. Union Rock har som mål å bringe flere ukjente artister frem i dagens lys og trekke frem lokale artister, men også arrangere konserter med nasjonale og internasjonale artister.
Union Rock er medlem av Norsk Rockforbund.
Den lange depresjonen

Den lange depresjonen var en verdensomfattende økonomisk krise som begynte i 1873 og mens den i USA ansees som over i 1879 så varte den lenger i Storbritannia.
Nosodendridae

Utseende

Små til middelsstore (2,7 – 5,5 mm), ovale, brede biller. Antenner og bein er korte og kan foldes helt inn i furer på undersiden av dyret. Oversiden er hvelvet. 
Hodet er bredt med små, flate fasettøyne. Overleppen er trukket ut til en kort snute. Antennene er korte, 11-leddete, det tredje leddet er noe forlenget. De tre ytterste leddene danner en kraftig kølle, den åttende leddet er ganske kort. Brystskjoldet (pronotum) er ganske kort og bredt, ved roten så bredt som dekkvingene over skuldrene. Dekkvingene er gjerne bredest litt bak skuldrene, med tydelige punktstriper. Den europeiske arten, Nosodendron fasciculare, er lett å kjenne på at dekkvingene har mange rekkevis ordnede tufser av gullige hår. Beina er korte og kraftige, lår og legger er flate og brede. Føttene er ganske korte og tynne, fem-leddete. Leggene (tibiae) har fine tenner på utsiden.

Levevis

Nosodendridene er skogsinsekter. De voksne billene kan finnes, ofte tallrikt, på blomster eller ved utflytende sevje på gamle løvtrær. Larvene lever under barken på døde trær, der de voksne også kan finnes.
Vildmarksvägen

Vildmarksvägen, også noen ganger omtalt som Stekenjokkvägen, er en turistvei i det nordlige Jämtland og det sørlige Lappland.

Strekning

Veien går fra Strömsund til Gäddede langs länsväg 342, og videre til Jormvattnet og Stora Blåsjön, over tregrensen og Stekenjokk til Klimpfjäll. Derfra følger veien Kultsjöns kystlinje til Saxnäs, videre via Stalon til neste store innsjø, Malgomaj, hvor den følger den sørlige strandlinjen til Vilhelmina.
Strekningen over tregrensen er en av Sveriges høyest beliggende veistrekninger, med høyeste punkt 876 meter over havet, og er vinterstengt.

Historie

Veistrekningen som går i høoyfjellet over tregrensen ble bygd i 1969, og da først og fremst for transport til og fra Stekenjokks koppergruve, som ble nedlagt i 1989. Stekenjokk har ikke vært et sted fast bosetting, da gruvearbeiderne hovedsakelig bodde i Klimpfjäll og Stora Blåsjön.
Kris Stadsgaard

Nordsjælland

Han debuterte for FC Nordsjælland i 2002-2003-sesongen. Han klarte å spille seg inn på laget i 2004-2005-sesongen, men skadeproblemer gjorde at de neste to sesongene ble et mareritt. Det var derfor overraskende da Reggina før 2007-2008-sesongen kjøpte ham for ca. kr. 12 millioner.

Reggina

Han ble aldri noe førstevalg i Italia, og kom på kant med klubbledelsen etter å ha nektet utleie. Den norske klubben Rosenborg la merke til det og kjøpte ham 29. mars 2008 for ca. 4 millioner kr.

Rosenborg

Stadsgaard gjorde sin debut som innbytter for Rosenborg borte mot Strømsgodset, et oppgjør som endte med 3-2 tap.

Málaga

Den 31 August 2010 signerte han en fire-års kontrakt med Málaga. Han debuterte den 12 september 2010 mot Zaragoza. Stadsgaard scorte sitt første offisielle la liga mål 16.10.2010 mot Real Madrid, Málaga tapte kampen 1-4.

FC København

I januar 2012 ble kontrakten med Málaga terminert og han var klubbløs noen dager. Interessen var stor både fra Rosenborg Ballklub, FC København og flere mindre spanske klubber.
Han ble klar for FC København den 25. januar 2012. Han skrev under på en kontrakt ut 2016-sesongen.

Landslagskarriere

I 2005 spilte Stadsgaard to kamper for det danske U20-landslaget. 
Den 12. august 2009 debuterte han for A-landslaget i en vennskapskamp mot Chile. Det var ikke den beste debutkampen da han hadde skyld i Chiles andre mål.
Idrettslaget Solid

Menn

A-laget i fotball for herrer spiller i 2011 i 5. divisjon, etter å ha rykket ned fra 4. divisjon i 2010. Laget spilte sist i 3. divisjon i 2006.

Kvinner

A-laget i fotball for kvinner er i 2011 et samarbeidslag mellom Stord Idrettslag, Idrettslaget Trott og Solid, og spiller i 3. divisjon. Sist Solid stilte eget lag var da de vant sin 1. divisjonsavdeling i 1998, men trakk laget etter å ha tapt kvalifiseringskampene til Toppserien, mot Grand Bodø og Liungen.

Skøyter

På slutten av 1940-tallet og frem til og med hele 1960-tallet var det en skøytegruppe i idrettslaget. Men skøytegruppa slo seg sammen med skigruppa fra 1958 og hadde da sammen felles gruppeleder.
Prothema

Utseende

Middelsstore, avlange, langbeinte trebukker. Antennene er omtrent så lange som kroppen, og i alle fall de midterste leddene mer eller mindre sagtakkede. Kroppen er vanligvis matt svart, men pronotum og/eller dekkvingene har ofte hvite, gule eller rødaktige tegninger.

Utbredelse

Gruppen er utbredt i Sørøst-Asia.
Sjahpur III av Persia

Overenskomst med Roma

Forhandlinger mellom romerne og perserne som hadde begynt under styret til Ardasjir II endte i en avtale om gjensidig vennskap i år 384.
I henhold til denne avtalen ble Armenia delt mellom Romerriket og Persia. Således ble to to kongedømmer opprette, det ene underlagt Roma og det andre Persia. Det minste av disse, som utgjorde de vestlige distriktene, ble gitt til romerne som overlot styret til Arshak III som hadde blitt gjort til konge av Manuel Mamikonian, sønn av den ulykksalige Pap av Armenia, og sønnesønn av Arshak III, en samtidig med den romerske keiseren Julian den frafalne. Den største del av Armenia, som besto av de regioner som lengst mot øst, ble gitt til Persia som håndterte dem over til Khosrov III den lille, en kristen fra Arshakuni-dynastiet. Det fredelige forholdet som ble opprettet mellom Roma og Persia kom til å overleve i 36 år.
Chaunocolus

Utseende

En liten (ca. 4,5 millimeter), rødbrun oldenborre. Hodet har et kort horn i pannen. Kroppen er ganske blank og kledt med lange, utstående hår.

Levevis

Larvene lever i jorda, der de eter røtter. Disse artene finnes på tørre steder.

Utbredelse

Arten lever i det nordlige Mexico (Baja California).
Maine Yankee kjernekraftverk

Maine Yankee kjernekraftverk var et kjernekraftverk som tidligere produserte elektrisk kraft i USA. Det lå på Baileyhalvøya ved Wiscasset i Maine. Byggingsprosjektet begynte i 1967, og anleggets ene reaktor ble kommersielt igangsatt i slutten av 1972. I 1997 ble reaktoren slått av som følge av den økonomiske situasjonen. 
Trykkvannsreaktoren hadde en installert maksimal elektrisk effekt på 900 MW (brutto), og sørget for å forsyne store deler av Maines elektrisitetsbehov i mange år. Den samlede produksjonen av elektrisk kraft var på om lag 119 000 GWh.
Norsk mat

Norsk matindustri

Matindustrien er Norges nest største industribransje.

Hovedrett

Til middag brukes i Norge ofte varianter av utspedde kjøttretter som kjøttkaker og pølse. Langs kysten og i Nord-Norge spises også mye fisk som torsk, sei og laks.

Mattradisjoner

I Hardanger serveres gjerne hakkasteik som nattmat i bryllup. Retten kalles da gjerne brurasteik. Komler serveres ofte på Vestlandet på torsdager. Det er vanlig å servere salt kjøtt fra okse, får eller svin til komlene.

Norsk Ost

Norge har rike tradisjoner på matretter som utnytter melkeprodukter. Spesielt kjent er gammelost og brunost.
Sangli (distrikt)

Demografi

Ved folketellingen i 2011 var det 2 820 575 innbyggere i distriktet, mot 2 583 524 i 2001. Den urbane befolkningen utgjør 25,51 % av befolkningen.
Barn i alderen 0 til 6 år utgjorde 10,46 % i 2011 mot 13,22 % i 2001. Antallet jenter i den alderen per tusen gutter er 862 i 2011 mot 851 i 2001.
Cristeryssamena

Utseende

Middelsstore (7-10 millimeter), avlange trebukker.

Levevis

Larvene lever i død ved.

Utbredelse

Artene lever i India (Assam, Arunachal Pradesh), Nepal og Laos.
VM i landeveissykling 2015 – Mennenes lagtempo

VM i landeveissykling 2015 lagtempo for menn over 38,3 km ble arrangert den 20 september i Richmond i Virginia i USA. 27 lag stilte på startstreken.
De 17 UCI WorldTour-lagene (obligatorisk), 20 lag fra UCI Europe Tour, 5 lag fra hhv. UCI Asia Tour og UCI America Tour, 1 lag fra UCI Africa Tour og 1 lag fra UCI Oceania Tour var invitert. Hvert lag hadde seks ryttere, og tiden ble tatt på fjerdemann i mål.
3Com

3Com er en fabrikant av hovedsakelig nettverkskort og andre nettverksprodukter. Firmaet ble stiftet i 1979 av Robert Metcalfe og hadde hovedkvarter i Marlborough, Massachusetts. Selve navnet 3Com kommer fra hva som er firmaets satsningsområder, nemlig «Computers, Communication and Compatibility».
3Com ble kjøpt opp av Hewlett-Packard i april 2010.
António Guterres

Bakgrunn

António Guterres er sønn av Virgílio Dias Guterres (1913-2009) og hans hustru Ilda Cândida de Oliveira (født 1923). Han gikk på Liceu de Camões frem til 1965, og vant prisen «Prémio Nacional dos Liceus».
Han ble utdannet som elektroingeniør ved universitetet i Lisboa i 1971.

Profesjonell karrière

Guterres var grunnlegger og den første leder av Portugals forbrukerråd (1973-1974), og rådgiver til statsråd Mario Soares (1974-1975). I tillegg var han strategidirektør for Investimentos e Participações Empresariais, S.A. fra 1984 til 1985 og rådgiver til styret i 2002.

Politisk karrière

Guterres begynte i 1973 som leder av regjeringens avdeling for industriell planlegging. Han var medlem av Portugals parlament fra 1976 til 1993. I 1979 ble han valgt som kommunestyret i Fundão, hvor han ble til 1995. Fra 1981 til 1983 var han medlem av Europarådets parlamentarikerforsamling, og der leder av kommisjonen for demografi, migrasjon og flyktninger.   
Han var generalsekretær i sosialistpartiet (Partido Socialista) 1992-2002, og fra 1999 til 2005 president i Sosialistinternasjonalen.  
I 2005 ble han utnevnt til FNs høykommissær for flyktninger, et verv han hadde til november 2015. Sikkerhetsrådet vedtok 6. oktober 2016 et forslag om å fremme overfor FNs generalforsamling at Guterres ble valgt som FNs generalsekretær. Han ble tatt i ed 12. desember 2016. Han overtok vervet 1. januar 2017.
Guterres er medlem av Club de Madrid.
Pitney

Historie

Landsbyens navn Pitney har en angelsaksisk opprinnelse, første ledd henviser antagelig til et person navn, «Pytta», mens andre ledd henviser til «øy», hvilket gir betydningen «Pyttas øy». Langport var tidligere tilgjengelig fra havet, men hele området ble drenert på 1600-tallet, noe som kan redegjøre for fraflytning fra Pitney. Pitney er omtalt i Domesday Book av 1086, da med stavelsen Petenie. Det støtter en alternativ betydning som «kryssende elv», fra angelsaksisk pæþþan og ea.
Det er dog bevis på en langt eldre bosetning ved stedet enn fra angelsaksisk tid ved at et sverd fra bronsealderen, datert til rundt 200 f.Kr., ble funnet ved Pitney Moor.
Stort jordfly

Utseende

Et middelsstort til ganske stort (vingespenn 40–56 mm), lyst gråbrunt eller gulbrunt nattfly. De kjennes vanligvis lett igjen på størrelsen kombinert med at det går en kraftig, svart, kileformet flekk ut fra nyremerkets ytterkant, utenfor denne er det to innoverrettede, svarte pileflekker. Ellers har forvingen er mørk strek som strekker seg ut fra roten (kombinert rotstrek og tappmerke) og et smalr svartkantet nyremerke. Bakvingen er hvitaktig, tynt skjellkledt og delvis gjennomsiktig, med en perleaktig glans, brune årer og brun bestøving langs ytterkanten.
Larven er lysbrun, kort og trinn.

Levevis

Det er en vandrende art som enkelte år dukker opp i store mengder. Det er usikkert om den formerer seg hos oss. Larvene lever i bakken på røttene av ulike urter. De voksne sommerfuglene kan dukke opp når som helst mellom mars og november, men hyppigst i august–oktober da bestandene lenger sør i Europa er store.

Skadedyr

Arten er et betydelig skadedyr i jord- og hagebruk i litt varmere strøk over så godt som hele Jorden. Larvene kan angripe røttene på så ulike kulturplanter som kål, soyabønner, bomull, mais, jordbær, tomater og vinranker.

Utbredelse

Stort jordfly er nokså nær en kosmopolitt, det vil si at den finnes over hele Jorden. Den er vanlig i varme og varm-tempererte områder, men fordi den vandrer mye dukker den også ofte opp nord og sør for disse områdene. I Norge er den funnet nord til Nordland.
Hinode (romsonde)

Hinode (japansk: ひので, Sunrise, tidligere Solar-B) er et Japan Aerospace Exploration Agency-sondeoppdrag til solen i samarbeid med USA og Storbritannia. Det er oppfølgeren til Yohkoh (Solar-A), og ble skutt opp med den siste flyvningen av M-V-7-rakett fra Uchinoura Space Center i Japan 22. september 2006 kl. 21.36. UTC (23. september, 06:36 JST). Innledende bane var peregehøyde 280 km, apogehøyde 686 km og inklinasjon på 98,3 grader.
Hinode-sonden går i sirkumpolar bane (HEO-posisjon), med høyeste elevasjon over Arktis. Satellittens data leses ned til den norske SvalSat-stasjonen på Platåberget like vest for Longyearbyen, og distribueres derfra til de internasjonale brukerne via en sjøkabel mellom Longyearbyen og Harstad.
Aphylidae

Utseende

Små, sterkt hvelvede teger. Hodet er ganske kort og når knapt utenfor øyenen, antennene er fem-leddete. Sugesnabelen er lang og når bakenfor bakhoftene. Pronotum er utvidet på sidene bak. Scutellum er stort og når til bakkroppsspissen, men deler av forvingene er ikke dekket av det.

Levevis

Lite er kjent om biologien til disse tegene, som mest er funnet i tørre områder i Australia. Aphylum-artene er funnet under bark på eukalyptus-arten Eucalyptus camaldulensis.

Utbredelse

Aphylidae finnes bare i Australia.
Zorin OS

Zorin OS er et operativsystem og en Linuxdistribusjon som er basert på Ubuntu. Den blir brukt på datamaskiner i skolene og har en stor mengde læreprogrammer, i tillegg til vanlige skrivebordsprogrammer. Den har et grafisk brukergrensesnitt som ligner på Microsoft Windows og har som formål å tilby en lett overgang for Windows-brukere.
Distribusjonen benytter skrivebordsmiljøene GNOME og LXDE og er tilgjengelig i utgaver for x86-32 og x86-64.
Første versjon ble lansert 1. juli 2009. Siste versjon er 12.4 som ble lansert 13. august 2018.
Gautesetehallen

Gautesetehallen er en idretthall som ligger på Gautese i Stavanger kommune og ble bygget i 1995. Hallen har en tilskuerkapasitet på 300 og består av en idrettsflate som kan brukes til innebandy, håndball, volleyball, badminton eller basketball. Bane kan deles opp i 2 innebandybaner til småbanespill, 4 volleyballbaner, 4 badmintonbaner eller 4 basketballbaner.Det er fire garderober og fire dommergarderober. Et egent styrketreningsrom. Her holder Forus og Gausel idrettslag til.
Friidrett under Paralympiske sommerleker 2016 – 800 meter menn

800 meter menn under Paralympiske sommerleker 2016 i Rio de Janeiro i Brasil ble arrangert på Estádio Olímpico João Havelange fra 8. til 17. september 2016.
Serpentine (EP)

Serpentine er en musikk-EP med Motorpsycho, utgitt i 2002.
Jasmin (Paris Metro)

Jasmin er en stasjon på metroen i Paris.
Stasjonen betjener linje 9.
Via Cassia

Via Cassia var en via consularis som gikk fra Roma til Luna nær dagens Firenze. Via Cassia begynte ved Pons Mulvius 4,5 kilometer nord for Roma der den utgikk fra via Flaminia. Via Cassia gikk gjennom EtruriA og passerte gjennom Baccanae, Sutrium, Vulsinii, Clusium, Arretium, Florentia, Pistoria og Luca. Ved byen Luna forente den seg med Via Aurelia.
Via Amerina var en vei som brøt av fra Via Cassia nær Baccanae, holdt nordover gjennom Falerii, Todi og Perugia og ble gjenforent med Via Cassia ved Clusium.
ESO 286-19

ESO 286-19, ESO 286-IG019 eller AM 2055-425 er en irregulært formet galakse som ligger rundt 600 millioner lysår unna jorden i stjernebildet Mikroskopet. Den er sammensatt av det som før var to skivegalakser som nå er midt i en kollisjon. Restgalaksen gikk gjennom en periode av eksplosiv stjernedannelse som tok slutt for rundt åtte millioner år siden. ESO 286-19 har to tidevannshaler, en lang og en kort. Slike haler er unike tegn på en kollisjon mellom galakser, og kan være til stede lenge etter at galaksene har smeltet sammen. ESO 286-19 er en eksepsjonelt lys kilde for infrarød stråling.
Weiyuan (Neijiang)

Weiyuan (kinesisk: 威远县; pinyin: Wēiyuǎn Xiàn) er et fylke i provinsen Sichuan i Folkerepublikken Kina. Det ligger i byprefekturet Neijiang.
Befolkningen var på 749 664 innbyggere i 1999.
Filsystemtillatelser

Filsystemtillatelser eller aksessrettigheter til filsystemet refererer til metoder hvorved de fleste filsystemer tildeler aksessrettigheter til spesifikke brukere eller grupper av brukere. Disse filsystemene kontrollerer brukerens evne til å se, forandre, navigere og eksekvere filsystemets innhold. Unix, Unix-lignende og på annen måte POSIX-kompatible operativsystemer, deriblant Linux og alle versjoner av OS X, har et enkelt system for å håndtere individuelle rettigheter. De fleste av disse systemene har også en form for aksesskontrollister, enten proprietære (som for eksempel i HP-UX), kompatible med standarden POSIX.1e, eller basert på standarden Network File System versjon 4.
Operativsystemene MS-DOS, PC-DOS, Windows 95, Windows 98, Windows 98 SE og Windows ME, hadde ikke filsystemtillatelser, men bare filattributter. Der var bare et enkelt attributt for bare lesing av en datafil, som kunne aktiveres eller deaktiveres på en datafil tilhørende en hvilket som helst bruker eller program, og som derfor ikke kunne forhindre noen i å endre eller slette datafilen. Disse systemene hadde ingen begrensninger som hindret en bruker i å lese en datafil.
Cauca (slekt)

Utseende

En middelsstor, slank, blank, brun trebukk.  Antennene er kraftige og omtrent så lange som kroppen, det tredje leddet er litt forstørret, kledt med brune hår. Pronotum er nesten sylindrisk, omtrent så langt som bredt, med gule sidestriper. Dekkvingene er jevnbrede, med gule tegninger. Beina er brunrøde og ganske korte.

Utbredelse

Arten er utbredt i Colombia.
Twiga Cement

Twiga Cement (TPCC) (bokstavelig fra Swahili «Giraff sement»)  er et tanzaniansk selskap som produserer portlandsement. Twiga Cement produseres i gradene Twiga ordinær og Twiga ekstra.

Historie

Selskapet ble etablert i 1959 som Tanzania Portland Cement Company. Det produserte sin første sementsekk på midten av 1966 i samarbeid med Tanzania Development Corporation og Cementia AG fra Sveits. Fabrikken ligger på Wazo Hill i Dar-es-Salaam. I 1973 ble selskapet nasjonalisert med den tanzanianske regjering som heleier, eide 100% av aksjeene. I 1998 ble selskapet  privatisert med norske Scancem og svenske Swedfund. i 2005 ble Twiga en del  av Heidelberg Cement Africa, som er en avdeling av Scancem

Beliggenhet

Twiga sementfabrikk ligger på Wazo Hill, om lag 30 km nordvest for Dar-es-Salaam. Hovedkontoret ligger på Morogoro Road i  Dar-es-Salaam.

Børsnotering

Selskapet er børsnotert på Dar-es-Salaam Stock Exchange under symbolet TWIGA.
Montenegros herrelandslag i håndball

Montenegros herrelandslag i håndball representerer Montenegro i herrehåndball. I Europamesterskapet 2008 i Norge endte laget på tolvteplass.